Meirihluti Finna vill í fyrsta sinn ganga í Atlantshafsbandalagið samkvæmt könnun sem finnska ríkisútvarpið, YLE, lét gera. Afstaða Finna til aðildar hefur gjörbreyst frá síðustu sambærilegu könnun.
Aldrei áður hefur mælst meirihluti fyrir NATO-aðild í Finnlandi. Landið hefur verið hlutlaust frá lokum síðari heimsstyrjaldar og hlutleysið verið hryggjarstykkið í utanríkis- og varnarmálastefnu allra finnskra ríkisstjórna. Þessar niðurstöður marka því vatnaskil. Síðast þegar finnska ríkisútvarpið spurði um afstöðu til aðildar að NATO vildu aðeins 19 af hundraði ganga í bandalagið, nú eru 54 prósent fylgjandi. 28 prósent eru á móti og 19 prósent taka ekki afstöðu. Fréttaskýrendur segja ekki nokkurn vafa á að innrás Rússa í Úkraínu hafi valdið þessari hugarfarsbreytingu. Afstaða til NATO-aðildar hefur einnig breyst í Svíþjóð. Þar eru fleiri kjósendur hlynntir aðild að NATO en eru andvígir. Í könnun YLE reyndist meirihlutinn fyrir NATO-aðild enn meiri ef Svíar gengju einnig í bandalagið. Þá sögðu 66 prósent Finna að landið ætti að ganga í bandalagið. Alexander Stubb, fyrrverandi utanríkis-og forsætisráðherra Finnlands, segir að áður hafi Finnar ekki viljað ganga í NATO af ótta við að espa Rússa til reiði, nú óttist fólk Rússa svo það vilji ganga í bandalagið.
Stubb segir að áður hafi Finnar ekki viljað ganga í NATO af ótta við að espa Rússa til reiði, nú óttist fólk Rússa svo það vilji ganga í bandalagið.

Gjörbreyting hefur orðið á afstöðu Finna til aðildar að Atlantshafsbandalaginu eftir innrás Rússa í Úkraínu. Í fyrsta sinn vill meirihluti landsmanna ganga í bandalagið.